Хьо хууш хилалахь, баккъалла а, хазар, б1аьрса а дагна т1ебоьдучу новкъахь д1айиллина ши не1 хилар, шаьшшинна чухула мел даьлларг дагна т1е а кхочуш. Ма дуккха там боцуш долу х1ума хеза я го адамана, и бахьанехь дагна т1ехь вуон лар юьсуш, т1аккха и д1аяккха ч1ог1а хала а хуьлуш. Баккъалла а, шена чу мел дуьжучу х1умано сихонца даг чохь лар юьту, ткъа и лар оцу чуьра д1аяккха ч1ог1а хала хуьлу. Мурид шен хазар, б1аьрса а лардарна т1ехь сутара, шен дег1ан меженаш къинойх, ца оьшуш долчух ларъярна т1ехь къахьоьгуш а хуьлийла. И ларлойла дуьненан хазалле воккхавеварца б1аьрг хьажабарх, баккъалла а, дуьненан гушдолу сурт питана ду, цунах къайлах дерг тергам бу. Б1аьрг цуьнан питанах гушдолчуьнга хьоьжуш бу, ткъа дог цуьнан къайлах болчу тергаме хьоьжуш ду. Масане мурид хир ву, ша дуьненан хазалле хьаьжна, т1аккха шен дагца и дезаре, гулдаре а тевжина. Хьуна там болуш ма ду, х1ай мурид, дуьненна т1е безам мел бохуьйтучу х1уманах хьайн б1аьрг ларбар, цунах цхьана а х1умане ца хьажар, тергамбаран лаамца бен. И бохург – хьо цуьнга хьаьжча, хьуна иза, пана хилла д1адер ду, аьлла, иза хьалха хилла дац, аьлла а, дагадар ду. Ма хийла адам хьежна оцу дуьнене, и адам д1адолуш, ткъа дуьне дуьсуш; ма дукха ирс эцна-кх хьалха д1абаханчарах т1аьхьабог1учара. Хьой дуьнен чохь долчу х1уманашка хьоьжучу хенахь, и кхоьллина Волу Дела кхоччуш ницкъ болуш хиларна хьой т1енисвечу аг1ор хьажалахь цаьрга. Баккъалла а, дуьнен чохь мел дерг шена беллачу маттаца, Веза- Сийлахь Волу Аллах1 Воцург, кхин дела вац, бохуш, кхойкхуш ду, Дала шайн дегнаш нуьре дина, Делерчу нуьраца хьоьжуш болчарна хаза а хезаш.